**ELŐTERJESZTÉS**

**Körmend város Önkormányzata Képviselő-testülete 2013. augusztus 29-i ülésére**

**Tárgy:** mezőgazdasági haszonbérek megállapítása

Tisztelt Képviselő-testület!

A mezőgazdasági művelés alatt álló területek haszonbérét az Önkormányzat állapította meg ezidáig, és ennek alapján adta az ingatlant bérbe Körmend város Gondnoksága.

Az elmúlt időszakban tájékozódtunk a haszonbérek piaci alakulásáról. Mivel a kifüggesztési kérelmeket a jegyzőhöz kell benyújtani, így van összehasonlítási alapunk, ami alapján megállapítható, hogy az Önkormányzat által kért haszonbér összegéhez képest a piaci összegek magasabbak.

A haszonbér megállapítása történhet AK értékhez vagy ha (m2) kiterjedéshez viszonyítottan. Jelenleg Körmenden 300-600 EUR/ha/év haszonbérekkel lehet találkozni a kifüggesztés során. Ak-hoz viszonyítottan a haszonbérek 1000-1300 Ft/AK értéken mozognak.

Javaslom a tisztelt Képviselő-testületnek, hogy az elkövetkező időszakban adjon felhatalmazást a Városgondnokságnak arra vonatkozóan, hogy maga állapítsa meg bértárgyalás útján egy-egy mezőgazdasági művelés alatt álló ingatlan haszonbérbe adásának díját, és ehhez csak iránymutatást adjon a tulajdonos Önkormányzat. A tapasztalatok szerint ugyanis nem egységes a mezőgazdasági művelés alatt álló területek köre sem kiterjedésben, sem értékben, használhatóságban. A Városgondnokság az információk és helyismeretek birtokában le tudja folytatni a tárgyalásokat, és meg tudja kötni a jelenleginél előnyösebb szerződéseket a bérlőkkel.

**HATÁROZATI JAVASLAT**

Körmend város Önkormányzata Képviselő-testülete úgy dönt, hogy 2013. szeptember 1-étől kezdődően az önkormányzati tulajdonban lévő, mezőgazdasági művelés alatt álló területek bérbeadásának feltételeit –ide értve a bér, haszonbér összegének megállapítását is – teljes körűen Körmend város Gondoksága állapítja meg, és köti meg ennek megfelelően a bérleti szerződéseket a bérlőkkel, haszonbérlőkkel az erre vonatkozó jogszabályokat is figyelembe véve. Az Önkormányzat Körmend város Gondnokságával, mint költségvetési szervvel szerződést köt a mezőgazdasági művelés alatt álló ingatlanok hasznosítása tárgyában, melynek előkészítésére a Képviselő-testület felkéri a jegyzőt, aláírására pedig felhatalmazza a polgármestert.

**Körmend, 2013. augusztus 12.**

Felelős: Városgondnoksággal kötendő hasznosítási szerződés elkészítéséért jegyző

Határidő: 2013. szeptember 15.

**Bebes István**

**polgármester**